Hoea tonu atu koe kia tae atu koe ki tērā kāinga nōu i a koe e tamariki ana, arā ko Te Kawakawa. Tae atu ki tērā kāinga mō tētahi wā poto kia tukuna a Ngāti Hine, a Ngāti Manu kia tangihia mōu. Hoea tonu tō waka, whai atu i te au o tērā o ngā awaawa kia puta atu koe ki Pēwhairangi, kia tae atu koe ki tērā wāhi tapu o Ngāti Rāhiri, Ngāti Kawa, arā ko Waitangi tērā, arā ko Tau Rangatira, te wāhi i noho ai ō tātou tūpuna, ō mātou tūpuna, ki te wānangahia i Te Tiriti o Waitangi. 